Een skoen, drie maniere | rooi rose Een skoen, drie maniere | rooi rose
Een skoen, drie maniere
Ons kan maar net nie genoeg kry van die Espadril-styl nie. Die beste van alles: jy kan dit in die somer én in die winter dra.
Deur Bea Lingenfelder. Hooffoto Espadril
Die Espadril-skoen met sy geweefde tousole is oorspronklik afkomstig van Spanje en gaan so ver terug as die jaar 1300. Maar in 1970 het ikone soos Yves Saint Laurent dit op die loopplanke herroep en later is dit ook met 'n wighak ontwerp vir 'n vrouliker voorkoms.
Opryg, gespe, inglip, blink, lap, leer … hoe jy dit ookal verkies, daar is deesdae tonne keuses!
Ons kies: Denim Tiger van Espadril (R950; grootte 3-8)
Denim op denim is die afgelope paar seisoene 'n groot tendens en ons weet dat mens nooit verkeerd kan gaan met denimmateriaal nie. Kies 'n buitengewone hemp om aandag te trek, maar steeds die informele en gemakstyl te behou. 'n Paar bonkige oorringe sal genoeg wees om hierdie naweekstyl af te rond.
Bloes (R379 H&M), Denim (R499 Old Khaki), Ode to Hepworth-oorbelle (R2 600 Pichulik)
Hoe kan ons nie lief wees vir dié staatmaker-rok nie? Die Espadril-skoen is 'n goeie plaasvervanger vir 'n sandaal wat mens dikwels saam met rokke dra. 'n Vroulik rok met die speelse tier-detail van hierdie skoen en denimlinte wat om jou enkel opbind, neem jou op reis na 'n somervakansie.
Oorvourok (R1 099 Sassoon), Jute-strooisak (R170 Woolworths)
'n Tikkie deftigheid
Net omdat die skoen van denimmateriaal gemaak is, beteken nie jy kan dit nie na formeler geleenthede dra nie. Trek jou stoute skoene aan, maar maak seker jou uitrusting is n hierdie geval ietwat formeler as wat jy aanvanklik sou dra. 'n Elegante broekpak is 'n wenner saam met hierdie skoen. Hou dit klassiek met monokroom-kleure en luukse juwele.
T-hemp (R379 H&M), Kantoorbaadjie en -broek (R750 en R550 Woolworths), Oorringe (R1 550 Kirsten Goss)